Συρία: Αυξάνεται καθημερινά ο αριθμός των θυμάτων από τις βιαιότητες των κυβερνητικών δυνάμεων
τα ΗΕ εξετάζουν το ενδεχόμενο αποστολής παρατηρητών σε συνεργασία με τον Αραβικό Σύνδεσμο
Σύριοι ακτιβιστές για τα ανθρώπινα δικαιώματα ανέφεραν ότι οι κυβερνητικές δυνάμεις σκότωσαν τουλάχιστον 50 άτομα κατά τις συνεχιζόμενες επιθέσεις στην πόλη Χομς, ενώ ο Γενικός Γραμματέας των ΗΕ Μπαν Κι Μουν, υποσχέθηκε να εξετάσει την αποστολή στη Συρία κοινής ομάδας των ΗΕ και του Αραβικού Συνδέσμου προκειμένου να παρακολουθήσουν τα αυξανόμενα βίαια επεισόδια. Οργανώσεις ακτιβιστών στη Βρετανία ανέφεραν ότι δυνάμεις πιστών στον Πρόεδρο Μπασάρ αλ Άσσαντ επιτέθηκαν την Τετάρτη στην Χομς με όπλα, ρουκέτες και όλμους προκαλώντας εκτεταμένες ζημιές σε περισσότερα από 20 κτήρια που βρίσκονται σε περιοχές που ελέγχουν οι αντάρτες. Οι ακτιβιστές αναφέρουν επίσης ότι οι βομβαρδισμοί στην Χομς είχαν σαν αποτέλεσμα εκατοντάδες άνθρωποι να χάσουν τη ζωή τους από το Σάββατο όπου και ξεκίνησαν. Όπως τονίζουν, τουλάχιστον 13 άνθρωποι έχασαν τη ζωή τους σε βίαιες συμπλοκές σε ολόκληρη τη χώρα την Τετάρτη. Το κρατικό ειδησεογραφικό πρακτορείο της Συρίας μετέδωσε ότι «ένοπλοι τρομοκράτες» πυροδότησαν αυτοκίνητο με εκρηκτικά στη Χομς με αποτέλεσμα να χάσουν τη ζωή τους πολίτες και μέλη των δυνάμεων ασφάλειας ενώ αρκετοί άλλοι τραυματίσθηκαν. Το κρατικό ειδησεογραφικό πρακτορείο κατηγόρησε επίσης τους αντάρτες ότι επιτέθηκαν σε διυλιστήριο πετρελαίου που βρίσκεται στην πόλη. Ο αριθμός των απωλειών δεν μπορεί να επιβεβαιωθεί καθώς η Συρία έχει απαγορεύσει τις μεταδώσεις πληροφοριών από ανεξάρτητες πηγές. Ο Γενικός Γραμματέας των ΗΕ δήλωσε την Τετάρτη ότι εξετάζει πρόταση του ομολόγου του στον Αραβικό Σύνδεσμο, Ναμπίλ Ελάραμπι, για την αποστολή κοινής ομάδας παρατηρητών και ειδικού απεσταλμένου στη Συρία. Ο κ. Μπαν τόνισε ότι τις επόμενες ημέρες, θα ζητήσει την γνώμη του Συμβουλίου Ασφάλειας των ΗΕ σχετικά με τις λεπτομέρειες της προτεινόμενης αποστολής. Ανέφερε επίσης ότι ο κ. Ελάραμπι του μετέφερε πως ο Αραβικός Σύνδεσμος σχεδιάζει να στείλει δικούς του παρατηρητές πίσω στη Συρία. Τα 22 μέλη του Αραβικού Συνδέσμου είχαν στείλει ομάδα παρατηρητών στη Συρία τον Δεκέμβριο στο πλαίσιο συμφωνίας με την Δαμασκό για τον τερματισμό των βίαιων επιχειρήσεων καταστολής κατά των αντικυβερνητικών διαδηλωτών. Αλλά οι χώρες του Περσικού Κόλπου απέσυραν τους παρατηρητές στα τέλη Ιανουαρίου ως ένδειξη διαμαρτυρίας στην άρνησης της συριακής κυβέρνησης να σταματήσει τις επιχειρήσεις καταστολής. Εντωμεταξύ, ο Υπουργός Εξωτερικών της Τουρκίας Αχμέντ Νταβούτογλου, ανέφερε την Τετάρτη ότι η Άγκυρα είναι έτοιμη να φιλοξενήσει διεθνές συνέδριο προς υποστήριξη του λαού της Συρίας. Ο κ. Νταβούτογλου τόνισε ότι η νέα ομάδα κρατών θα πρέπει να συναντηθεί άμεσα στην Τουρκία ή κάποια άλλη χώρα της περιοχής. Ο Υπουργός Εξωτερικών της Τουρκίας έκανε τις παραπάνω δηλώσεις πριν αναχωρήσει για την Ουάσιγκτον όπου θα έχει συναντήσεις με τους ηγέτες του Κογκρέσου και την Υπουργό Εξωτερικών των ΗΠΑ Χίλαρι Κλίντον, πιθανότατα για να συζητήσουν τις προκλήσεις μιας ανθρωπιστικής επέμβασης στη Συρία. Η Ουάσιγκτον μελετά το ενδεχόμενο να παρέχει ανθρωπιστική βοήθεια στους σύριους πολίτες σε συνεργασία με άλλες χώρες-συμμάχους των ΗΠΑ. Δυτικές δυνάμεις και αραβικές χώρες έχουν επανειλημμένως αναφέρει ότι δεν επιθυμούν να επέμβουν στρατιωτικά στη διαμάχη στη Συρία.